Alexander episcopus.... dilectis filiis prioribus et fratribus Heremite sancti Augustini ac sancti Willelmi .... salutem .... Vestram et vestrorum ordinum condecet honestatem, ut ordinate caritatis studio desudantes super hiis que tamquam ingrata vobis et inimica refugiatis, neminem offendere presumatis. [Fol. 22] Hinc est quod nos, dilectorum filiorum fratrum ordinis Predicatorum supplicationibus inclinati, universitati vestre per apostolica scripta in virtute obedientie districte precipiendo mandamus, quatinus si quos fratres ipsius ordinis absque suorum priorum petita et obtenta licentia recepistis, eidem ordini sine dilectione ac difficultate qualibet restituere studeatis. Nos autem, ad precludendam viam similia in posterum presumendo, auctoritate presentium districtius inhibemus, ne pretextu quarumcunque litterarum a sede apostolica generaliter vel specialiter obtentarum seu obtinendarum, que de presentibus plenam et expressam non fecerint mentionem in posterum dicti ordinis fratres professos sine prefata licentia in ordinibus vestris aliquatinus admittatis, ac decernentes nichilominus irritum et inane quicquid per vos contra preceptum et inhibitionem nostram super hoc contingerit attemptari. Eadem auctoritate statuimus ut presumentes scienter contra hujusmodi preceptum et inhibitionem propria temeritate venire, ipso facto, sententiam excommunicationis incurrant, a qua non possint absolvi nisi conspectui sedis apostolice personaliter se presentent ab ea juxta ipsius providentiam absolvendi Nulli ergo ..... [Fol. 22 v°] institutionis et inhibitionis. Datum Viterbii, III nonas martii. – anno quarto.